CELEX: 32018D0119(01)
Language: mt
Date: 2018-01-18 00:00:00
Title: Deċiżjoni tal-Kummissjoni tat-18 ta’ Jannar 2018 li twaqqaf grupp ta’ esperti dwar il-governanza u l-konformità ambjentali

19.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 19/3
            
         DEĊIŻJONI TAL-KUMMISSJONI
   tat-18 ta’ Jannar 2018
   li twaqqaf grupp ta’ esperti dwar il-governanza u l-konformità ambjentali
   (2018/C 19/03)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               L-Artikolu 191 tat-Trattat assenja lill-Unjoni u lill-Istati Membri l-kompitu li jiżguraw li l-politika tal-Unjoni dwar l-ambjent tikkontribwixxi għall-konservazzjoni, il-protezzjoni u t-titjib tal-kwalità tal-ambjent u timmira għal livell għoli ta’ protezzjoni.
            
         
               (2)
            
            
               Skont il-Komunikazzjoni tal-Kummissjoni bit-titolu “l-azzjonijiet tal-UE biex titjieb il-konformità ambjentali u governanza” (1) u bil-ħsieb li tiġi żgurata implimentazzjoni aħjar tal-leġiżlazzjoni ambjentali tal-Unjoni u konformità magħha, il-Kummissjoni teħtieġ li tirreferi għall-għarfien espert tal-ispeċjalisti f’korp konsultattiv.
            
         
               (3)
            
            
               Għaldaqstant jeħtieġ li jitwaqqaf grupp ta’ esperti fil-qasam tal-konformità u l-governanza ambjentali u li jiġu definiti l-kompiti u l-istruttura tiegħu.
            
         
               (4)
            
            
               Jenħtieġ li l-grupp jgħin biex jiżviluppa d-dokumenti ta’ gwida dwar prattika tajba fl-assigurazzjoni tal-konformità ambjentali, dokumenti oħra ta’ sostenn, inkluż dwar il-ħiliet professjonali u l-kompetenzi u l-valutazzjoni tas-sistemi nazzjonali, kif ukoll l-attivitajiet ta’ sensibilizzazzjoni u ta’ disseminazzjoni fil-qasam tal-assigurazzjoni tal-konformità u l-governanza ambjentali. Il-grupp għandu jgħin ukoll biex jikkoordina u jimmonitorja l-implimentazzjoni ta’ azzjonijiet li jtejbu l-konformità tal-leġislazzjoni fis-settur ambjentali u l-governanza u biex jassisti lill-Kummissjoni fit-tħejjija ta’ proposti leġiżlattivi u inizjattivi ta’ politika relatati ma’ kwistjonijiet ta’ governanza ambjentali usa’.
            
         
               (5)
            
            
               Jenħtieġ li l-grupp ikun magħmul minn esperti mill-Istati Membri tal-UE kif ukoll minn rappreżentanti ta’ netwerks professjonali pan-Ewropej eżistenti li jindirizzaw kwistjonijiet tal-assigurazzjoni tal-konformità u l-governanza ambjentali.
            
         
               (6)
            
            
               Jenħtieġ li jiġu stabbiliti r-regoli dwar l-iżvelar tal-informazzjoni mill-membri tal-grupp.
            
         
               (7)
            
            
               Jenħtieġ li d-dejta personali tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (2).
            
         IDDEĊIDIET KIF ĠEJ:
   Artikolu 1
   Suġġett
   It-twaqqif tal-grupp ta’ esperti dwar il-konformità u l-governanza ambjentali Il-grupp ser jissejjaħ il-“Forum tal-Konformità u l-Governanza Ambjentali”.
   Artikolu 2
   Kompiti
   Il-kompiti tal-grupp għandhom ikunu:
   
               (a)
            
            
               li jgħin lill-Kummissjoni fil-koordinazzjoni u l-monitoraġġ tal-implimentazzjoni ta’ azzjonijiet li jtejbu l-konformità tal-leġiżlazzjoni fis-settur ambjentali u l-governanza kif ukoll fit-tħejjija ta’ proposti leġiżlattivi jew inizjattivi politiċi fil-qasam tal-konformità u l-governanza ambjentali, inkluż fir-rigward ta’:
               
                           (i)
                        
                        
                           il-promozzjoni, il-monitoraġġ u l-infurzar tal-konformità (l-assigurazzjoni tal-konformità);
                        
                     
                           (ii)
                        
                        
                           l-aċċess għall-ġustizzja fi kwistjonijiet ambjentali;
                        
                     
                           (iii)
                        
                        
                           l-aċċess għal informazzjoni ambjentali;
                        
                     
                           (iv)
                        
                        
                           il-parteċipazzjoni pubblika;
                        
                     
                           (v)
                        
                        
                           kwalunkwe kwistjoni oħra ta’ governanza.
                        
                     
         
               (b)
            
            
               biex joħloq kooperazzjoni u koordinazzjoni bejn il-Kummissjoni, l-Istati Membri u n-netwerks professjonali pan-Ewropej eżistenti (3) dwar mistoqsijiet li għandhom x’jaqsmu mal-implimentazzjoni ta’ leġiżlazzjoni, programmi u politiki tal-Unjoni fil-qasam tal-ambjent;
            
         
               (c)
            
            
               li joħloq skambju ta’ esperjenza u prassi tajba fil-qasam tal-governanza u l-konformità ambjentali.
            
         Artikolu 3
   Konsultazzjoni
   Il-Kummissjoni tista’ tikkonsulta l-grupp dwar kwalunkwe kwistjoni li għandha x’taqsam mal-implimentazzjoni tal-azzjonijiet rigward il-governanza u l-konformità ambjentali, inkluża l-implimentazzjoni tl-azzjonijiet li jtejbu l-governanza u l-konformità ambjentali (4), ir-reviżjoni tagħha u l-identifikazzjoni ta’ azzjonijiet ulterjuri lil hinn mill-2019.
   Artikolu 4
   Sħubija
   1.   Il-membri għandhom ikunu l-awtoritajiet tal-Istati Membri u entitajiet pubbliċi oħra.
   2.   B’mod partikolari, l-entitajiet pubbliċi li ġejjin għandhom ikunu membri tal-grupp:
   
               (a)
            
            
               In-Netwerk tal-Unjoni Ewropea għall-Implimentazzjoni u l-Infurzar tal-Liġi Ambjentali;
            
         
               (b)
            
            
               In-Netwerk Ewropew tal-Prosekuturi għall-Ambjent;
            
         
               (c)
            
            
               Il-Forum tal-UE tal-Imħallfin għall-Ambjent;
            
         
               (d)
            
            
               L-EnviCrimeNet;
            
         
               (e)
            
            
               In-Netwerk Ewropew tal-Kapijiet tal-Aġenziji għall-Protezzjoni tal-Ambjent;
            
         
               (f)
            
            
               L-Organizzazzjoni Ewropea tal-Istituzzjonijiet Supremi tal-Awditjar;
            
         
               (g)
            
            
               Il-Europol;
            
         
               (h)
            
            
               Il-Eurojust.
            
         3.   L-awtoritajiet tal-Istati Membri u entitajiet pubbliċi oħra għandhom jinnominaw ir-rappreżentanti tagħhom u għandhom ikunu responsabbli milli jiżguraw li r-rappreżentanti tagħhom jipprovdu livell għoli ta’ għarfien espert.
   4.   Il-membri li ma jibqgħux f’pożizzjoni li jikkontribwixxu b’mod effettiv fid-deliberazzjonijiet tal-grupp ta’ esperti, u li, fl-opinjoni tad-dipartiment tal-Kummissjoni kkonċernat, ma jikkonformawx mal-kundizzjonijiet stabbiliti fl-Artikolu 339 tat-Trattat dwar il-Funzjonament tal-Unjoni Ewropea, jew li jirriżenjaw, ma għandhomx jibqgħu jiġu mistiedna biex jipparteċipaw fil-laqgħat tal-grupp, u jistgħu jiġu sostitwiti għall-kumplament tal-perjodu taż-żmien li jkun fadallu l-mandat tagħhom.
   Artikolu 5
   President
   Il-grupp għandu jkun ippresedut minn rappreżentant tad-Direttorat Ġenerali għall-Ambjent tal-Kummissjoni (“DĠ ENV”).
   Artikolu 6
   Ħidma
   1.   Il-grupp għandu jaġixxi wara talba tad-DĠ ENV, skont ir-regoli orizzontali rilevanti dwar il-gruppi ta’ esperti tal-Kummissjoni (“ir-regoli orizzontali”) (5).
   2.   Fil-prinċipju, il-laqgħat tal-grupp għandhom isiru fil-bini tal-Kummissjoni.
   3.   Id-DĠ ENV għandu jipprovdi s-servizzi segretarjali. Uffiċjali minn dipartimenti oħra tal-Kummissjoni b’interess fil-proċedimenti jistgħu jattendu l-laqgħat tal-grupp u tas-sottogruppi tiegħu.
   4.   Bi ftehim mad-DĠ ENV, il-grupp jista’, b’maġġoranza sempliċi tal-membri tiegħu, jiddeċiedi li jiftaħ il-laqgħat tiegħu għall-pubbliku.
   5.   Il-minuti dwar id-diskussjoni ta’ kull punt fuq l-aġenda u dwar l-opinjonijiet mogħtija mill-grupp għandhom ikunu siewja u sħaħ. Il-minuti għandhom jitħejjew mis-segretarjat taħt ir-responsabilità tal-President.
   6.   Il-grupp għandu jadotta l-opinjonijiet, ir-rakkomandazzjonijiet jew ir-rapporti tiegħu b’kunsens. F’każ ta’ vot, ir-riżultat tal-vot għandu jkun deċiż b’maġġoranza sempliċi tal-membri. Il-membri li jkunu vvutaw kontra għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, ir-rakkomandazzjonijiet jew ir-rapporti.
   Artikolu 7
   Sottogruppi
   1.   Id-DĠ ENV jista’ jistabbilixxi sottogruppi bil-għan li jixtarr kwistjonijiet speċifiċi abbażi tat-termini ta’ referenza definiti mid-DĠ ENV. Is-sottogruppi għandhom jaħdmu b’konformità mar-regoli orizzontali u għandhom jirrapportaw lill-grupp. Dawn għandhom jiġu xolti malli jintlaħaq l-għan tal-mandat tagħhom.
   2.   Il-membri tas-sottogruppi li ma jkunux membri tal-grupp għandhom jintgħażlu permezz ta’ sejħa pubblika għall-applikazzjonijiet, b’konformità mar-regoli orizzontali (6).
   Artikolu 8
   Esperti mistiedna
   Id-DĠ ENV jista’ jistieden esperti b’kompetenza speċifika dwar suġġett fuq l-aġenda biex jieħdu sehem fil-ħidma tal-grupp jew tas-sottogrupp fuq bażi ad hoc.
   Artikolu 9
   Osservaturi
   1.   Individwi, organizzazzjonijiet jew entitajiet pubbliċi oħra apparti dawk elenkati fl-Artikolu 4 jistgħu jingħataw status ta’ osservatur, b’konformità mar-regoli orizzontali, bi stedina diretta.
   2.   L-organizzazzjonijiet jew l-entitajiet pubbliċi li jinħatru bħala osservaturi għandhom jaħtru lir-rappreżentanti tagħhom.
   3.   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-grupp u jipprovdu għarfien espert. Madankollu, ma jkollhomx id-dritt tal-vot u m’għandhomx jieħdu sehem fit-tfassil ta’ rakkomandazzjonijiet jew pariri tal-grupp.
   Artikolu 10
   Regoli ta’ proċedura
   Fuq proposta minn u bi qbil mad-DĠ ENV, il-grupp għandu jadotta r-regoli ta’ proċedura tiegħu b’maġġoranza sempliċi tal-membri tiegħu, abbażi tar-regoli standard ta’ proċedura għall-gruppi ta’ esperti, f’konformità mar-regoli orizzontali (7).
   Artikolu 11
   Segretezza professjonali u trattament ta’ informazzjoni klassifikata
   Il-membri tal-grupp u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligu tas-segretezza professjonali, li skont it-Trattati u r-regoli ta’ implimentazzjoni tagħhom, japplika għall-membri kollha tal-istituzzjonijiet u l-persunal tagħhom, u mar-regoli tal-Kummissjoni dwar is-sigurtà fir-rigward tal-protezzjoni tal-informazzjoni klassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (8) u 2015/444 (9). F’każ li dawn l-obbligi ma jiġux rispettati, il-Kummissjoni tista’ tieħu l-miżuri xierqa kollha.
   Artikolu 12
   Trasparenza
   1.   Il-grupp u s-sottogruppi tiegħu għandhom jiġu rreġistrati fir-Reġistru tal-gruppi ta’ esperti tal-Kummissjoni u entitajiet simili oħrajn (“ir-Reġistru tal-gruppi ta’ esperti”).
   2.   F’dak li jirrigwarda l-kompożizzjoni tal-grupp, id-dejta li ġejja għandha tiġi ppubblikata fir-Reġistru tal-gruppi ta’ esperti:
   
               (a)
            
            
               l-isem tal-awtoritajiet tal-Istati Membri;
            
         
               (b)
            
            
               l-isem ta’ entitajiet pubbliċi oħra;
            
         
               (c)
            
            
               l-isem tal-osservaturi.
            
         3.   Id-dokumenti rilevanti kollha, inklużi l-aġendi, il-minuti u s-sottomissjonijiet tal-parteċipanti, għandhom ikunu disponibbli fir-Reġistru tal-gruppi ta’ esperti jew inkella permezz ta’ link bejn ir-Reġistru u sit web apposta, fejn tkun tista’ tinsab din l-informazzjoni. L-aċċess għal siti web speċifiċi ma għandux ikun soġġett għar-reġistrazzjoni tal-utent jew xi restrizzjoni oħra. B’mod partikolari, l-aġenda u d-dokumenti ta’ sfond rilevanti oħra għandhom jiġu ppubblikati fi żmien xieraq qabel il-laqgħa, segwiti minn pubblikazzjoni f’waqtha tal-minuti. L-eċċezzjonijiet għall-pubblikazzjoni għandhom jiġu previsti biss meta l-iżvelar ta’ dokument idgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (10).
   Artikolu 13
   Spejjeż tal-laqgħat
   1.   Dawk li jieħdu sehem fl-attivitajiet tal-grupp u tas-sottogruppi ma għandhomx jitħallsu għas-servizzi li jagħtu.
   2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-grupp u tas-sottogruppi għandhom jiġu rimborżati mill-Kummissjoni. Ir-rimborż għandu jsir skont id-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
   
      Magħmul fi Brussell, it-18 ta’ Jannar 2018.
      
         
            Għall-Kummissjoni
         
         Karmenu VELLA
         
            Membru tal-Kummissjoni
         
      
   
   
      (1)  COM(2018)10.
   
      (2)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (ĠU L 8, 12.1.2001, p. 1).
   
      (3)  In-netwerk tal-Unjoni Ewropea għall-Implimentazzjoni u l-Infurzar tal-Leġiżlazzjoni Ambjentali (IMPEL), il-Forum tal-UE tal-Imħallfin għall-Ambjent (EUFJE), in-Netwerk Ewropew tal-Prosekuturi għall-Ambjent (ENPE), l-EnviCrimeNet, in-Netwerk Ewropew tal-Kapijiet tal-Aġenziji għall-Protezzjoni tal-Ambjent (NEPA), l-Organizzazzjoni Ewropea ta’ Istituzzjonijiet Supremi tal-Awditjar (EUROSAI).
   
      (4)  COM(2018)10.
   
      (5)  Id-Deċiżjoni tal-Kummissjoni tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni, C(2016) 3301, Artikolu 13(1).
   
      (6)  C(2016) 3301, Artikoli 10 u 14.2.
   
      (7)  C(2016) 3301, l-Artikolu 17.
   
      (8)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
   
      (9)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
   
      (10)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).